Papersnake/gushiwen huggingface dataset:
拟古十三首 其七 明月皎夜光
洪适（宋代）

明月皎夜光，瑟瑟扇商籁。衡纪直西躔，云章斜左界。

感彼林薄直，岁律倏云迈。蜻蛚谁汝怜，悽悽鸣户外。

昔我耐久朋，著鞭道方泰。尉藉缯缟轻，金兰旧盟改。

东井不及泉，须女无俦配。君看贡公綦，白头愧倾盖。
为有
李商隐（唐代）

为有云屏无限娇，凤城寒尽怕春宵。
无端嫁得金龟婿，辜负香衾事早朝。
检校园课济叔又送花栽欣然有作
许及之（宋代）

雨馀扶杖入苍苔，检校园工有品裁。缓引瓜苗教傍架，旋齐菊杪要平台。

出墙新竹矜施粉，立水高荷劝把杯。莫讶小园饶胜事，故人续续送花栽。
花柳
黄庚（元代）

花半睡时分蝶梦，柳三眠处足莺声。
谁知花柳无情物，添个蝶莺便有情。
劝农十首
熊克（宋代）

低田傍海仰依山，雨即横流旱即乾。
时决时潴能自力，转成沃壤不为难。
卢十九子蒙吟卢七员外洛川怀古六韵，命余和
元稹（唐代）

闻道卢明府，闲行咏洛神。浪圆疑靥笑，波斗忆眉颦。

蹀躞桥头马，空濛水上尘。草芽犹犯雪，冰岸欲消春。

寓目终无限，通辞未有因。子蒙将此曲，吟似独眠人。
兵船行
王昊（清代）

阵云压城日光白，羽檄纷驰骑充斥。飓风昨夜起鲛宫，斗靓千群复何益？

忆昔军兴催造船，吴民髓竭无金钱。刺史流汗县令哭，老农含血遭笞鞭。

一朝连烽迷海道，帆樯如山倏然倒。旗鼓虚张杨仆营，艨艟已入田横岛。

沙溪十里飞黄埃，人家门户昼不开。横刀跃马满街市，海船方去官军来。

君不见军中健儿不羞走，尽是幽并好身手。十村九村无人烟，不扫鲸鲵扫鸡狗。
出雁荡回望常云峰
赵抃（宋代）

游遍名山未肯休，征车已发尚回眸。高峰亦似多情思，百里依然一探头。
悼戴式之
武衍（宋代）

四海诗人说石屏，一时知己尽公卿。
家传衣钵生无愧，气挟江湖老更清。
重感慨时多比兴，最瑰奇处是歌行。
九原不作空遗稿，三些吟魂泪为倾。
荻华渚
曾协（宋代）

摇摇小渚荻初成，远意浑疑接洞庭。
准拟秋来看积雪，更和风雨醉时听。
王太史与余奕负余锦文笺余负一诗扇赋此促之
王世贞（明代）

学士长杨赋早传，偶来花下醉江烟。亦知芸管春秋癖，应有苔文侧理笺。

我自蕺山惭逸少，汝将淝水制张玄。莫言田父衰仍拙，曾记宣城赌郡年。
家园瓜熟，是故萧相公所遗瓜种，凄然感旧，因赋此诗
刘长卿（唐代）

事去人亡迹自留，黄花绿蒂不胜愁。

谁能更向青门外，秋草茫茫觅故侯。
别黄玄龙绝句（四首）
崔嫣然（明代）

枫落鸦翻秋水明，长桥衰柳古今情。
从来歌板银罂地，多为伤离不忍行。
诗二首
刘望之（宋代）

孤舟未晚泊，烟火傍人家。
小市常忧虎，空城不见花。
次韵元长观梅三首 其三
赵鼎（宋代）

归来醉撚一枝春，照影凉蟾过雨新。不似霸陵愁醉尉，穿云渡水寂无人。
羊径
黄器先（明代）

羊径肠应曲，行人大不宁。胆矾来鸭绿，铁宝闪银青。

杂树云依密，洪崖水自零。此中聊可慰，潇洒得林坰。
忘机台
何耕（宋代）

太虚生微云，机事日夕繁。
兼忘岂不佳，尚有忘者存。
稽首老庞翁，妙处布一言。
请观台上月，万古无昭昏。
题郾城彼岸寺二首其一文殊院古柏
苏辙（宋代）

曾看大柏孔明祠，行尽天涯未见之。
此树便当称子行，他山只见作孙枝。
栋梁知是谁家用，舟楫唯应海水宜。
日暮飞鸦集无数，青田老鹤未曾知。
李长吉古锦囊歌
李应莘（清代）

冰蚕吐丝丝不绝，轩妃碎织西陵雪。裁成金彩错明灭，紫凤天吴绳百结。

陇西年少长爪郎，天街走马神徜徉。凿空造化泣真宰，啾啾鬼语盈空囊。

囊中惊人诗句好，召赴玉楼何太早。劫火烧残金凤皇，荒烟冷绣秋坟草。
峡山杂咏十三首 其九 飞泉洞
何吾驺（明代）

沧海行扬尘，江河易枯竭。老龙洞里眠，喷即漫天雪。
爱山堂
赵蕃（宋代）

朝从日挂钲，暮至月吐璧。
坐得少文图，不资康乐屐。
旅中遇故人
郑克己（宋代）

云薄清溪水，天寒黄叶风。乡关三载别，客路一樽同。

旧事如昨日，问年俱老翁。相看今古意，泪冷菊花丛。
题许公塞驿
王之道（宋代）

遐想清游意欲飞，巢湖西畔碧山围。
高城别后骚人到，小驿春回燕子归。
壁上新诗留醉墨，庭前飞絮点征衣。
穷愁忽用频惆怅，来岁而今在北扉。
雨中漫兴柬泓山中溪洱皋 其四
杨慎（明代）

雨声萧寺喜留宾，窗竹檐花更可人。莫道相如徒四壁，壶中犹有锦江春。
【南吕】一枝花_绣帏中受坎
孙叔顺（元代）

绣帏中受坎坷，锦帐内挨囚禁。抛掷在忧虑海，啜赚我在闷愁抛，好教人难受难禁。非是咱淹润，有生活懒动针。一会家暗暗思量，思量罢重还再审。
【梁州】俺根前无疼无热，在谁行留意留情。这烦恼孝经起序才读朕。空教人逐期盼望，每夜吟沉。专闻脚步，频听声音。那一夜不等到更深，不来也展转沉吟。在谁家里打马投壶？在谁家里低唱浅斟？在谁家里并枕同衾？无般儿不侵，纵然不醉连宵饮。一脚的踏出门程，不许寻直恁，莫渝滥荒淫。
【尾】往常时撒拗何曾恁，自当日着迷直至今。你取欢娱我图甚？怎禁那厮负心。不来也，又教你倚定鲛绡枕头儿盹。
送李员外贤郎
王维（唐代）

少年何处去，负米上铜梁。借问阿戎父，知为童子郎。

鱼笺请诗赋，橦布作衣裳。薏苡扶衰病，归来幸可将。
答及甫和
洪咨夔（宋代）

束发读连山，端倪识乾坤。
欲辨南北戒，须窥越胡门。
藏书探禹南，乘槎穷灵源。
平生蓬矢志，到处屐齿痕。
脚方西湖脱，眼已青丘吞。
长风一苇航，急浪万里奔。
易艬泝月峡，讯程指新繁。
江行大玉篆，星垂小铜浑。
风俗异东吴，气候如南恩。
青壁拔地起，黄流从天翻。
身随五两动，命恃百丈存。
山灵迎我来，林影罗旌旛。
川妃导我去，涛声合钟埙。
蛟龙蛰渊底，虎豹潜崖根。
间逢偓期语，尽辟夔魍魂。
有祠扁汶川，倚山坐平原。
已绝白狗渡，尚望黄牛蹲。
要神楚怀糈，赍福鲁致膰。
力护重险济，兆应匪寇婚。
欧以异梦纪，苏以定分论。
君诗班其间，压倒白与元。
短窗箬叶蓬，浊酒椰子尊。
肯来共吸鲸，有味过解鼋。
磴藓挹晓润，岩葩借春温。
郊丁趁虚集，滩户射利喧。
巢云屋鳞鳞，锄月坡反反。
梭花荐甘芳，竹枝写辛酸。
是中有佳趣，所在留行轩。
胸次饫壮观，笔端快孤骞。
一朝簿书来，能令目眵昏。
庆伯以二诗送别已而又辱同广声追送庆伯复有
赵蕃（宋代）

凛凛君中外，堂堂国盛明。
曾闻百年契，岂待一朝盟。
老矣我何事，勉哉君勿轻。
科名虽世业，直道是家声。
晓作
张耒（宋代）

静枕有远听，风声带晓江。
寒云垂紞紞，严鼓已逢逢。
功业惊残岁，江山隐陋邦。
寒鸡憎客梦，呼日上低窗。
过松江
姚铉（宋代）

句吴奇胜绝无俦，更见松江八月秋。
震泽波光连别派，洞庭山影落中流。
汀芦拥雪藏鱼市，岸橘风香趁客舟。
冷兴不穷聊一望，烟空云霁倚层楼。
发归濑三瀑布望两溪诗
谢灵运（南北朝）

我行乘日垂，放舟候月圆。
沫江免风涛，涉清弄漪涟。
积石竦两溪，飞泉倒三山。
亦既穷登陟，荒蔼横目前。
窥岩不睹景，披林岂见天。
阳乌尚倾翰，幽篁未为邅。
退寻平常时，安知巢穴难。
风雨非攸吝，拥志谁与宣。
倘有同枝条，此日即千年。
寄题喻叔奇国傅郎中园亭二十六咏野桥
杨万里（宋代）

亦好亭兼弄月亭，磬湖不许两通行。
谁抛螮蝀湖光尾，便有先生拄杖声。
重阳日傍晚登粤秀山
丘逢甲（清代）

萧瑟秋心付五羊，尉佗台上作重阳。西风吹帽林容老，落日平栏海气凉。

城郭晚来烟雾合，江山前代战争忙。野僧不解登高意，自杵寒钟礼梵王。
失调名
佚名（宋代）

为谁瘦、为谁癯。
西江月 其二
赵桓（宋代）

塞雁嗈嗈南去，高飞难寄音书。只应宗社已丘墟。

愿有真人为只。

岭外云藏晓日，眼前路忆平芜。寒沙风紧泪盈裾。

难望燕山归路。
里社
柴元彪（宋代）

涤灶炮牲献腯肥，一户滴酹纸钱飞。
提壶挈馌分肴酒，村北村南祭社归。
惜别
李之世（明代）

有美一人兮，羌姱脩而独处。扈芝兰以为裾兮，曳明珰之累累。

排风云而遐览兮，抗埃𡏖而遥举。瞻脩涂之纡阻兮，思蹇产乎延伫。

夫既眷余以惠好兮，又申之以芳期。时冉冉其将届兮，风波忽而间之。

仰明月之皎皎兮，纷独鉴余罗帏。众星俨其历历兮，白露湛而未稀。

步长廊以徙倚兮，迷不知其所为。昔交甫之奇逢兮，解明珠于汉浦。

若洛嫔与神女兮，固余心之所慕。余既抱此■𢥞兮，汨临风而罔诉。

余令灵氛司筮兮，令蹇脩以通情。曰两美其必合兮，两爱其必成。

驾云軿与星幄兮，摩阊阖乎余上征。饮余马于天津兮，撷桂华于月窟。

玉皇悯余之幽衷兮，亦缔之以灵匹。羌明眸与皓齿兮，焉蕙心与兰质。

欢婉娈之绸缪兮，要余盟乎皎日。余结以罗带兮，又袭之以蕙裳。

遗余以佩褋兮，汨期焉而吾以行。情连蜷而不舍兮，余亦黯黯其惨怆。

块余独罹此暌隔兮，渺不知夫天路之茫茫。青鸟遗余鸾笺兮，既订之密约。

夫何告余以不閒兮，步邅回而反却。余欲度而无车兮，欲逝而无航。

苟余情之可质兮，虽阒寂夫何伤。彼天高犹可越兮，路远亦可即恐迟回而不吾顾兮，余怀怅其靡极。

兽踯躅犹思求群兮，鸟孤栖而鼓翼。纷余独索居而孑处兮，恍屏营而陫恻。

星歘歘而欲稀兮，月黮黮而将匿。溘时序之播迁兮，既零露而霣霜。

木叶萎而辞干兮，众草萋其烟黄。何草木之摇落兮，睇松柏而劲好。

谅美人之姱信兮，曰岁寒其永保。怀朕情而不发兮，羌独悲此远道也。

长憯怛以增欷，孰云察余之中抱也。余纫秋兰以继佩兮，集申椒其纷罗。

余情虽惝恍兮，顾余心实靡他。昔尾生之抱柱兮，宁徇义而沈波。

翻雨云于掌上兮，固薄俗之所讹。结幽盟于金石兮，槛明月而长歌。

歌曰：皓魄盈盈，流光烂兮。彼美者谁，姿容婉兮。横调玉箫，吹参差兮。

手撚璚华，寄远思兮。思而不见，泪欲颓兮。愿方惠好，永矢不堕兮。
送欧阳平仲起胡林教官
乐雷发（宋代）

古来节妇比忠臣，怊怅明珠一窖尘。
千古纲常君记取，题诗烦问坠楼人。
春晚遣兴
孔平仲（宋代）

纷纷柳絮入帘飞，正是酴醾花发时。断送日长惟有睡，留连春去可无诗。

狂鞭迸笋偏当户，绿叶成阴巧覆墀。百舌声中斜照晚，翛然衰鬓任风吹。
丁户部母夫人目疾得良箴复视
徐渭（明代）

既盲而复视，兹事岂非神。万镒空青贱，双瞳水碧新。

固知中国手，还是本天伦。母节兼儿孝，能无格昊旻。
东西南北引
杨慎（明代）

北骑与南舟，山川非壮游。东迎又西送，日月老宾从。

弧矢生而又男子，东西南北四方事。余何又者将无同，水中漂梗风中蓬。

中夜起坐万感集，啜其泣矣何嗟及。
四月十七日奉安仁宗皇帝御容於景灵孝严殿是
蔡襄（宋代）

先帝传基固，其人嗣统平。
余恩华夏在，高谊古今倾。
汉法原为华，仙居别有京。
海中金阙见，天上玉楼成。
睿意怀丕烈，宸豪荐大名。
荐唯将舜擬，严亦与周并。
龙向朝云起，奎和昼日呈。
流光俄扆岁，发号庆重明。
令节千秋过，端仪万众迎。
欢呼山岳动，驱拂鬼神惊。
缥缈来佳气，雍容下太清。
旛旌多异制，歌吹自新声。
琳馆初停御，銮舆始引行。
盥孚通至感，福泽被群生。
往事时兼远，孤臣泪独横。
晨兴西向久，凄断老年情。
李白墓
白居易（唐代）

采石江边李白坟，绕田无限草连云。
可怜荒垄穷泉骨，曾有惊天动地文。
但是诗人多薄命，就中沦落不过君。
同潘肖径避暑西新园次韵
李学一（明代）

夏日苦炎暑，泛舟乘好风。西新清且胜，宛若憩瀛蓬。

水脉千溪合，山光四望通。鸥閒兰渚上，鱼戏水云中。

尘襟忽以静，佳兴渺难穷。贪赏归来晚，禅林起暮钟。
哭从兄益吾教谕
刘三吾（明代）

多年大治之官去，近日哀音始得闻。
蜗角祇缘争战久，鸰原遂有死生分。
可怜怕道终无后，谁忆中郎所著文。
想见散花洲渚上，至今犹自结愁云。
赠薛季振歌
白玉蟾（宋代）

麟角独异凤毛轻，得龙之秀龟之青。
麟凤龟龙谓四灵，尔曹骨气同峥嵘。
平政桥
华岳（宋代）

建水合流三百里，直下富沙如捻指。
溪东披拽缆过西，千丈春风怒涛起。
香轮不解碾清江，造舟贯索成河梁。
年年麦熟梅欲黄，连城千里皆波光。
淳熙太守忧溱洧，问津日夜思无计。
老侬叉手愿鸠工，叠石中流使民济。
金珠卖价不计缗，镌瑕断梓功方成。
功成燕雀贺新屋，炳然万栋辉丹青。
插承螮蝀横江尾，下压寒潭碧无底。
市声不到画梁间，秋色尽归朱箔裹。
我行一月无风波，今朝醉眼翻青罗。
金鳌背路客挥{左革右登}，玉虹跨浪丹飞梭。
石唇喷尽寒崖雪，雪中电掣金蛇赤。
两岸楼头将相家，八州车马神仙客。
人言避人推政平，故此特以平政名。
我闻政事平如水，水到不平还作声。
送李使君旬宣金华部分赋得东海
王世贞（明代）

绣幄霓旌映娄水，父老揖余向东指。此公自领符节来，海不扬波三年矣。

金华仙嶂迭芙渠，叱石穿云兴有余。回首扶桑日出处，可能还记鲁连居。
次韵延庆僧惟巧山见赠
陈著（宋代）

巧山元不巧，此处不容传。
意到头撞壁，吟香口有莲。
江山皆逆旅，风月独知贤。
世事如何说，相看一笑边。
登府店福昌山阁
蔡襄（宋代）

危磴通高阁，登临境迥清。
云开千岫出，雪霁一川明。
断雁来孤影，遥泉落细声。
野烟依竹见，溪树与桥平。
已助骚人思，空摇远客情。
扁舟如可泛，历历是江程。
石翁姥
刘宰（宋代）

采石江头风昼息，掀天雪浪平如席。
沿崖小泊客心宽，攀萝曾看望夫石。
天涯望断人不归，露寒犹想泪沾衣。
争似石翁携石姥，年年对峙夹罔道。
人归人去我何心，雨沐风餐人自老。
比翼鸟，连理枝。
年多物化徒尔为，长生殿里知不知。
偈颂一百零二首
释慧远（宋代）

黄面瞿昙，虽则分疏应口。
车不横推，文殊仗剑逼佛。
雪夜山居感怀
安兴孝（清代）

逋仙去后孤山寂，翩翩随风到草堂。雪色渐消云黯淡，冷香犹草月苍茫。

陇头惜别愁千种，纸帐空留影半床。梦觉罗浮人是否，芳魂已点寿阳妆。
赠圭公杲公四首 其一
吕本中（宋代）

北归住江西，尘事日窘束。两公时踵门，高谊已绝俗。

空房拥残火，更许相就宿。不嫌寒无毡，肯厌饭脱粟。
古风其二十六
李白（唐代）

碧荷生幽泉。
朝日艳且鲜。
秋花冒绿水。
密叶罗青烟。
秀色空绝世。
馨香竟谁传。
坐看飞霜满。
凋此红芳年。
结根未得所。
愿托华池边。
焦山 其六
杜浚（明代）

僧堂陈古鼎，青绿略参差。沙劫何多故，商周仅片时。

神工疑太浅，怪物复安施。不必论真赝，风尘忌独知。
还淮却寄睢阳
孟迟（唐代）

梁王池苑已苍然，满树斜阳极浦烟。

尽日回头看不见，两行愁泪上南船。
得江西报六言十首
刘克庄（宋代）

芈姓公子哀郢，黍离大夫悯周。
杜云野老潜哭，谷谓寒儒浪愁。
次吴氏女子韵
王安石（宋代）

孙陵西曲岸乌纱，知汝凄凉正忆家。
人世岂能无聚散，亦逢佳节且吹花。
和范景仁西圻野老诗
司马光（宋代）

西郊广路浮壤黄，上天雨泣塞云苍。
鸾旗闟戟纷晻霭，扈从威云归帝乡。
田家老父眉睫白，杖藜匍匐泣路旁。
且云生逢至仁主，蠲租罢役岁为常。
蚕收百箔桑蔽野，麻麦极望无边疆。
去年翠华出赛雨，锦乡绵络墟里光。
拜迎六马负缣帛，孙扶妪接归扬扬。
自分讴歌毕馀景，一朝缟素安可防。
哀声澒洞彻四极，草木惨淡颜色伤。
蝼蚁衰龄不足赎，泪如飞雪空沾裳。
河萦洛贯嵩峰足，泉底寰瀛日月长。
羡门已闭属车返，轭上空瞻金凤凰。
翠云分韵得禅字
谢薖（宋代）

杖履信所适，溪流忽溅溅。行入武陵村，偶入桃花源。

划然见华武，佛界开青莲。匆匆伊蒲馔，一饷腹果然。

同游得吾党，旷达真能贤。董何韵俱胜，欲拍诸阮肩。

两王亦豪举，一掷常万钱。周郎秀眉宇，要是佳少年。

众中兀老子，少味亦寡言。困眠借僧榻，自嘲边腹便。

平时所怀人，磊落星辰悬。会合不易得，兹游岂非天。

重来恐寡伴，独访祖师禅。
书感
陆游（宋代）

半世狂疏践骇机，暮年持此欲安局？会凭香火消前业，已筑茆安讼昨非。
薄俗惯看翻覆手，忧心空复倒颠衣。
烟蓑雪笠家风在，送老湖边一钓矶。
送王侃主簿弃官归南城三首 其二
郭祥正（宋代）

侵侵尘土欲何为，满腹诗书不遇知。归去青山终我老，挂冠全胜拜官时。
送范令巽之赴陕县
强至（宋代）

陕人西望眼，唯认马蹄东。
柳县追陶令，棠郊谒召公。
问农游手劝，听讼下情通。
千载莱芜后，传家有素风。
偕秦凌沧秀才侯青溪道士游管社山
刘松苓（清代）

太湖三万六千顷，沐日浴月雄东南。扁舟我昔灾茅酒，蛟龙窟东穷幽探。

咽呜咄咤山鬼遁，喝落星斗澄寒潭。身披羊裘歌大夏，故友重招来管社。

冯夷欺我老不才，驱令洪涛迎棹打。仓皇之间傍溪曲，莲沼菱塘鉴青渌。

杨君旧宅苑榭荒，巨手开山殊不俗。从容小憩更远寻，披荆拨莽临高岑。

刖有异境豁人目，水势震荡山浮沈。千帆络绎初如织，樯影都从天际没。

夫椒槜里指顾间，少伯夷光人恍惚。浮生碌碌悲如何，白日消磨空浩歌。

只今亢旱秧欲死，愿举震泽倾滂沱。
次韵和王希知县见赠
魏野（宋代）

从前宰字绝文词，喜遇今来并有诗。
封禅榜偏推凤藻，陶鎔笔肯转稽迟。
讼庭任静犹忘寐，文会虽忙不后期。
莫怪林间强酬和，一般民最受深知。
谪居新昌过黄羆岭
胡寅（宋代）

昔年曾作守，旌骑拥山头。
省己无遗爱，投荒历旧游。
妻儿相翼卫，风雨漫淹留。
力学如何验，仁人乃不忧。
道中早发
胡仲参（宋代）

未晓催行色，微吟独据鞍。
露垂星影湿，月淡水光寒。
犬吠知村近，鸡鸣觉夜残。
亲围在何许，谁念客衣单。
子大送桂花答之
苏泂（宋代）

小山月在影团团，满院清香特地寒。
病骨逢秋眠较少，五更风露起来看。
蜀人旧食决明花耳颍川夏秋少菜崇宁老僧教人
苏辙（宋代）

秋蔬旧采决明花，三嗅馨香每叹嗟。
西寺衲僧并食叶，因君说与故人家。
水仙子　同州道中怀古
韩邦奇（明代）

落花不见采莲舟。乱柳难寻沙苑楼。莎青白冢清明后，长春宫，麋鹿游。

把豪华都做了，一望荒丘。长扬坂繁烟埋恨，夕阳亭落日生愁。

留不住，渭水东流。
南园钱公画马歌为榕全尚书作
袁昶（清代）

相马如相士，权奇常在骨。国马饥食玉山禾，国士衣寒直庐宿。

南国岳岳天人姿，来自碧鸡金马池。神凝气敛风趣逸，铁汉端如刘器之。

帝有诤臣烛奸欺，义所未安昌其词。宁肯媕娿作仗马，食三品料侍赤墀。

平生师友罕同调，落落倾襟姚与邵。故其退食燕闲时，落笔解衣滂礴为。

偶写渥洼天马姿，风鬃雾鬣不可鞿。双瞳夹镜尾卓锥，散放烟莎丹棱陂。

不待刷燕而秣楚，精爽方圆中矩规。旁有小驹相因依，碨礌痒摩枯树枝。

有如养到木鸡候，正容悟物砭火驰。一洗凡马簸万古，云烟过眼传妙楮。

何书物色偶得之，长风飒沓生廊庑。扈从木兰油幕睹，酹以法酒挏马乳。

榕公相士如相马，刮弃骈阗擢娴雅。今之相者何举肥，南园写真知者寡。

家世中朝第一人，锁闱校士觅骐驎。时危正杖异材出，事往犹留翠墨新。

再持惜抱人伦鉴，网得渥洼真绝尘。
寄题李与贤似剡庵
杨万里（宋代）

四明狂客一茅屋，敕赐剡川才一曲。
安福诗人李与贤，大书似剡山扉前。
我曾著脚勾践国，奉诏昭陵省松柏。
是时八月欲半头，镜湖不足人间秋。
稽山影落水精阙，荷花露滴波中月。
季真茅屋荒苍苔，古木哀猿啼禹冗。
今君结屋河那边，疋似剡川若个言。
我到剡川君未到，似和不似然不然。
君不见，兴公旧草天台赋，
元不曾识天台路。一俛仰间已再升，何月瘦藤与芒屦？
乌龙庙
陆游（宋代）

江边苍龙背负天，蟠踞千载常蜿蜒；其前横辟为大川，高城鼓角声隐然。
龙庙於山家於渊，世为吾州作丰年。
老守虽愧笔如椽，洁斋试赋迎神篇。
烟草诗千一百字
孔继涵（清代）

木名以时称，草名以月主。变迁物生繁，乃有烟名卉。

核实丽之名，于义起乎事。独与燔爇亲，质固异香祖。

烧之物为烟，意趣不相伍。远自狄鞮来，流传遍中夏。

闻其初奏功，厥乃在军旅。县军营滇南，瘴气独防御。

遂致百年闲，不遗一处所。灌溉勤辘轳，蓺植敌禾黍。

茎方含四棱，虚中象褊苣。干直歧斯薅，叶厚力乃聚。

圆椭肖甘蕉，蠢庞类大芋。秋老亦作花，荐红垂媛乳。

绛华形同槚，鲜荣兼摹芐。五出差差尖，白蒂微微俯。

潋潋浮风光，油油见繁膴。分种法秧田，晚力侔菜圃。

状竟失稽含，性未辨俞跗。五疋高庋阁，露书启端绪。

吁嗟刍豢悦，谋之无厌斁。水产及鲎蛤，陆羞遍蹄羽。

效醉叶卷蒌，作辛酱糅蒟。草根与土毛，搜罗兼败腐。

此更出新意，味外咸酸苦。裸虫遐裔外，国真有厌火。

喷烟岂蚊母，食火岂驼父。嘘气云叆叇，隐身雾结纠。

钻截分竹木，支持代谈麈。铸金置两端，五行相克拒。

碧筒象鼻弯，含菂金莲炬。下空无当卮，外圆县鬲釜。

人心巧取材，丝丝其中贮。薪传仗煤炱，顷刻氛妪煦。

两仪鼓橐籥，万汇以气取。地动跃龙机，山崩应钟锯。

一气所翕抐，不过分细巨。吸之焰扬赤，吐之云出屿。

涎自喉舌生，力于顉颔鼓。赪渥上颊颧，熏灼洽肺腑。

蓊蘙笑髭须，灶䆦借口辅。息息自相通，呴呴若相语。

中忽喷长风，势厉气载努。亦有嗜奇人，鼻观能茹吐。

亦有狡狯材，连环戏媚妩。其美在初燃，并可例以酒。

炎虐之逼烁，溽湿斯注下。火尽膏中乾，蒸蓊声煎煮。

力竭剩吹灰，液凝乃流卤。余气最氤氲，盘旋穴窗户。

初食犹稍稍，洎兹尽率土。流布起男子，渐染及妇女。

既上概衣冠，亦下逮童竖。献酬到宾朋，搜求遍穷窭。

好不殊北南，畜不遗僻阻。如影偕出入，如食周寒暑。

如奕代寤言，如鯈忘喜怒。或则再三止，或则日无数。

或相忘噞喁，或沈酣酤醑。或云担不归，湿寒力能去。

或云吐黄水，肺焦病深钜。闲有疾憎者，反讶独龃龉。

装饰艳象犀，点缀太覼謱。贷䙬妙剪裁，{穴录}𦌉五杂俎。

时花及草虫，针神纤手抚。零帵剩帴帛，扣砌功几许。

斗绮艳云霞，光华奕昈昈。缤纷各在腰，鞶厉觿燧帍。

左右用咸宜，阴阳俨分部。更有擅秘藏，别制摅机杼。

刳木作方盝，楺杷成圆筥。有舟效棜禁，覆幂法盉簠。

取润煎锡罐，避黬置瓦甒。取食喜频频，不复分酉午。

旷日而费时，那自知其故。人利竞锥刀，竟等米盐普。

顿教些须值，堆积成大贾。有明万历末，漳泉法始著。

马氏淡肉果，云布散六寓。迁地岂弗良，任土声名树。

兼己别本颠，土更判邾莒。深厚宜肥沃，淡薄在舄卤。

但能辨根荄，不复论所处。长竿叶挨排，鱼鳞任风举。

杲杲暴秋阳，班班灿文黼。柳牙浑斑斓，楮叶多𪑜𪐴。

湿以藤苰膏，炒以醇酎醹。易然假火硝，闲色陈土苴。

榨槽紧结束，镂划细分缕。铲刨深中央，铦{镍斤}安两鐪。

推荡反覆间，筋力费腰膂。高艑大车箱，络绎越县府。

攈载富儿门，名目胪广簿。市墟攒细人，十十复五五。

圭撮易一钱，睇视犹量估。真令散如烟，消耗两手拊。

团团坐劝引，此礼其犹醵。空己靡镵涎，并未撑肠肚。

地力与人工，铜帛与竹楛。其他细碎者，更难以细谱。

虚糜亿兆民，潜匿为大蛊。古圣重本源，制器戒苦窳。

无益之作为，乃逾闲荡矩。嗜好日迁新，竟难返淳古。

一唱万千应。尝试争忭舞。非可势力遏，非可道德杜。

总在作俑人，一扇变齐鲁。久竹化青宁，圆穹意楚楚。

腐儒欠变通，忧杞色谈虎。耸肩作小诗，用代方言补。
安平县
严烺（清代）

夜郎西上郁崔嵬，复岭连冈秋色开。雁背黄云穿絮去，马头白色跳珠来。

入山便觉芦笙韵，归路浑忘画角哀。指点疏林茅舍好，边城月出且徘徊。
霜月
李维（宋代）

银床叶暗飘，霜月夜迢迢。
寒极犀难辟，忧多酒漫消。
荀炉残更换，湘瑟罢仍调。
谁道河流浅，盈盈万里遥。
送汪尔含还新安兼讯白下旧游用命美韵 其一
李之世（明代）

濒行揽袂意何与，丹荔炎云映客裾。箧有牙琴应奏水，袖携冯剑岂弹鱼。

天边屡换朱厓月，海外难传白下书。君去我留成底事，可谁看竹到精庐。
春日侍家君过祝太学留宿别馆夜出群少侑觞豪饮申旦醉梦中拈韵得此诗题壁示太学并示山人无殊
胡应麟（明代）

十日高阳兴未阑，一樽云雾绕朱栏。光摇银烛春偏丽，焰吐金炉夜不寒。

旧业中郎仍闭户，新诗常侍已登坛。清歌妙舞桃花下，痛饮何辞玉漏残。
施大上舍薄游江夏奉题通雅堂诗钞即送之潜江县幕兼讯传经书院诸肄业生 其一
诸可宝（清代）

浑金璞玉尊彝贵，斯品斯才独有君。健笔能扛百斛鼎，清谈下视六朝人。

要从工部亲传道，但觉空同许问津。一别三年又成集，潇湘灵瑟故粼粼。
十六观经颂·树观第四
释遵式（宋代）

四观宝树七重行，宝叶华敷妙宫殿。
宝幢幡盖影重重，十方佛国于中现。
游齐州灵岩四首 其二
韦骧（宋代）

东国名高独此岩，群峰环抱自韬钤。道场岑寂规风古，禅室空疏杖喝严。

木落有时飘殿角，云寒终日蔽山尖。不知双鹤归何处，留得灵泉与众甜。
冬节忤寒约客默坐爇品字柴作五禽戏体中差小
郑清之（宋代）

少日爱花螽跃跃，老去冻蚕已休织。
水付山郭一枝晓，忽到窗前一叹息。
年年雪裹自作春，摇手东皇不相识。
衣冠古岸绮季至，介胄嶙峋亚夫色。
从来魏徵赵妩媚，要是广平终铁石。
月香水影儿女语，千古诗肠描不得。
笑冯与可幻竹君，相对无言面深墨。
挽李泰发参政三首
曾几（宋代）

公昔遭前政，忠精不少衰。
立谈廷争地，上疏里居时。
意气南山在，名声北斗垂。
心知不亡者，送往得无悲。
妙华观
释居简（宋代）

刬断从前杂想根，神锋斫水觅无痕。须知优钵元无树，不似诸方死葛藤。
过故宜城
项安世（宋代）

跋马南城吊楚王，寂寥迁国岁年长。
故宫白道埋春草，小市青旗挂夕阳。
时有野鸡吞堕珥，过无遗像镇祠堂。
只应平路桥边水，曾照当时后院妆。
出塞二首 其一
戴铣（明代）

军行入大漠，遥见胡骑来。死战四五合，白日昏黄埃。

战败虏星奔，血洒阴山隈。高功在主将，南向班师回。
望江南 燕台中秋追次旧游漫成九首 其八
许嗣隆（清代）

中秋节，记得在滇南。风漾雨丝山映碧，云涵月影水拖蓝。

桃李绿阴涵。
书边事
陶寿煌（清代）

日射之罘海气昏，蓬莱高阁黯潮痕。青蒲竟折贤臣槛，碧血空归烈士魂。

方见失机诛马谡，旋传建节拜刘琨。书生枉挟匡时策，短后衣难向戟门。
感兴六首 其三
贺铸（宋代）

皂雕狞觜爪，飞走披肝脑。不知游猎儿，必尔韝上老。
淮南韩魏公新祠
郭祥正（宋代）

新祠重见旧风标，仪凤无声立紫霄。富贵荣华垂四纪，功名事迹冠三朝。

月移帘影灯长在，春散庭阴木未乔。何独斯民怀惠爱，帝词天篆刻琨瑶。
次韵刘希颜李泰发龙井寿圣请献辨才诗
王洋（宋代）

古人重好古，今人徒赏今。
赏今拘近俗，何以劳寸心。
昔者臞面拘，分符此来临。
邦君舍华轩，老人独散襟。
从容尘领间，消息禅虑深。
道人本绝俗，猗兰故相寻。
风流右将军，寂寞支道林。
泉石诚膏肓，此病难与箴。
瓶盂饱粥饭，巾氎替裳簪。
万家辞近市，雨碧依遥岑。
迩来四十年，何人发孤吟。
亦有好事者，杖藜访层阴。
鹅溪唤画像，金薤锵瑶林。
赏遇既落落，风神见森森。
此道果有继，不忧风雨侵。
谁言殊缁俗，二士邺与钦。
同贺八送兖公赴荆州
张说（唐代）

畴昔同声友，骞飞出凤池。风云一荡薄，日月屡参差。

此别黄叶下，前期安可知。谁怜楚南树，不为岁寒移。
句
黄损（五代）

机关才运动，胜败便相随。（以下并见《吟窗杂录》）

忽遇南迁客，若为西入心。

往来三岛近，活计一囊空。

三通明主诏，一片白云心。

扫地待明月，踏花迎野僧。

水谙彭泽阔，山忆武陵深。

金镫冷光风宛转，锦袍红润雨霏微。

高齐日月方为道，动合乾坤始是心。

傍水野禽通体白，饤盘山果半边红。（见《零陵总记》）

而今世上多离别，莫向相思树下啼。（《鹧鸪》，

见《古今诗话》）
真珠帘
高士奇（清代）

曲栏小苑薰风至。苔痕净、雨色朝来初霁。远树织重，阴满莎阶生翠。

莫道佳辰时暗逼，又早说、江潭旧事。须记。把昌歜浮杯，彩丝缠臂。

消受。午簟清凉。爱湘帘、深隔竹床髹几。银叶贮秦篝，且分香微醉。

不羡歌纨垂舞袖，羡采艾、烹葵情味。独自。忆往日牵衣，今同流水。
一上人屡言琅琊南塔之胜予盖乐之而未能往也
吕本中（宋代）

二顷良田一亩宫，好山当自属林公。须君留我卓锥地，安听飕飗万壑风。
赵君惟谊清文介行坚苦笃实远来见访以救科举
陈宓（宋代）

我把尊贤榜旧堂，怀人忽至喜如狂。
缘何不肯留城府，虚著新成八尺床。
书情奉寄蒋弋阳公 其二
张良臣（宋代）

颓年去堂堂，白发新种种。崎岖造化久，败屦常决踵。

从来万里意，不料乘崄恐。鸣鹤略九皋，未羡乘轩宠。
元日值雪
孔武仲（宋代）

东皇点缀一何工，飞下琪花顷刻中。
变尽楼台成夜月，不容车马竞春风。
崎岖广市黄泥污，冷淡群山彩日红。
野叟相逢应更喜，从来盈尺瑞年丰。
蜡日
陶渊明（魏晋）

风雪送余运，无妨时已和。
梅柳夹门植，一条有佳花。
我唱尔言得，酒中适何多！
未能明多少，章山有奇歌。
癸酉年梅花开已逾月而窗外黄菊方烂然
郑刚中（宋代）

江梅久矣报涂粉，篱菊傲然方铸金。
岭外四时惟一气，难分冬雾与秋阴。
浣溪沙
史浩（宋代）

索得玄珠也是呆。人人有分莫胡猜。顶门一眼镇长开。

路断玉关无辙迹，雪埋葱岭没根栽。始称达摩不曾来。
记小圃花果二十首
刘克庄（宋代）

生长古墙阴，园荒草树深。
可曾沾雨露，不改向阳心。
在伯欲见洪龟父夏均文诗因逸归玉山取之自常
赵蕃（宋代）

疾风不雪翻成雨，甚欲相过愁出门。
短日已曛灯未上，曲身难直坐如蹲。
儿归尚作他州隔，书到能开病眼昏。
并致江西洪夏集，一樽径欲与君论。
伯兄新楼十首
王柏（宋代）

野色晴晖展画屏，绿槐古樾两娉婷。
却嫌一带无情竹，只放金华半段青。
邢兄大声以重九日置酒约梁丈仁伯段兄元衡蕃亦与焉赋诗二首 其二
赵蕃（宋代）

栗里当年节，柯山七字诗。举觞非徇俗，怀往要销悲。

暑络肤侵凛，风巾鬓飒衰。多君能醉我，有客更同之。
瑞安道房观陈友云古柏命予作诗
徐照（宋代）

西陵西陵高插天，武侯庙前寒泼烟。
谁知陈侯笔有力，远远移来向君壁。
老翁眼见惊{左目右咢}眙，醉摇屈笔来吟诗。
霹雳煤空云劈地，一夜苍虬忽飞去。
春晚杂兴六首 其六
陆游（宋代）

青梅荐煮酒，绿树变鸣禽。处世已如客，伤春无复心。

焚香惟默坐，曳杖亦幽寻。一日悠然过，深惭惜寸阴。
览梦得所藏李伯时画吴中三贤像因各书绝句·
赵楷（宋代）

杞菊萧条绕屋春，不教鹅鸭恼比邻。
满身花影犹沈醉，真是江湖一散人。
句 其二
何宗范（宋代）

仙云春对客，神烛夜流空。
即席四首 其一
陆游（宋代）

稚荷出水榴花开，长笛圜鼙送举杯。村邻相乐君勿笑，要是安健无凶灾。
长相思 雨夜寄怀
钱念生（清代）

山迢迢。水迢迢。梦过江南第几桥。寻君路更遥。

醒无聊。睡无聊。一点愁心无计消。哪堪雨滴蕉。
山中呈聂心远诸客
文天祥（宋代）

黄叶婆娑上钓舟，唤回旧梦到江流。
多情政自怜樯燕，两鬓终当付野鸥。
未说离怀向南浦，须知诗意在夔州。
朔风昨夜吹沙急，早觉寒声战玉楼。
偈颂一百零四首
释绍昙（宋代）

月下扣朱门，不会推敲句。
满面是埃尘，低头陪笑语。
不重已灵，是圣不慕。
拍盲入草寻人去，归来羞对白云，
倦倚寒岩枯树。笑倒粼皴拄杖子，
逢人但恁麽举。
谢贯微上人寄示古风今体四轴
齐己（唐代）

四轴骚词书八行，捧吟肌骨遍清凉。谩求龙树能医眼，

休问图澄学洗肠。今体尽搜初剖判，古风淳凿未玄黄。

不知谁肯降文阵，闇点旌旗敌子房。
次僧韵
周暕（宋代）

曾对寒炉细尽灰，岁番回首重徘徊。
山间已有幽人占，门外宁教俗子来。
老杜名留修览寺，东坡诗在妙高台。
新凉拟洲登山屐，莫待黄花逸与催。
月夜书怀二首
陈傅良（宋代）

送客门初掩，收书室更虚。
新篁高过瓦，凉月下临除。
妇病才扶杖，儿馋或馈鱼。
今朝吾已过，莫问夜何如。
杂兴十首以贫坚志士节病长高人情为韵
陆游（宋代）

孟子辟杨墨，吾道方粲然；韩愈排佛老，不失圣所传。
伐木当伐根，攻敌当攻坚。
坐视日月食，孰探天地全？一木信难恃，要忧大厦颠。
安得孟韩辈，出为吾党先？
解佩令
晏几道（宋代）

玉阶秋感，年华暗去。掩深宫、团扇无绪。记得当时，自翦下、机中轻素。点丹青、画成秦女。

凉襟犹在，朱弦未改，忍霜纨、飘零何处。自古悲凉，是情事、轻如云雨。倚么弦、恨长难诉。
清明病中
贺铸（宋代）

寒食晴旸少，江南此候同。侵晨泼火雨，薄暮驾潮风。

目力书签上，生涯药裹中。可怜佳节物，似不系衰翁。
答世赏大参诗慰久侯昭平
张吉（明代）

万仞云涛百节滩，扪空真有溯流难。怀人鸟影看疑幻，得报霜流踏不寒。

纵矢健儿喧急雨，停杯清昼引回湍。从来恶土多榛莽，偶把琅玕到夜阑。
过如春堂观赵德麟诗贴因次赵成卿韵
项安世（宋代）

阿麟文采近西京，付与而分翰墨名。
今日如春堂上看，当年遗贴子孙荣。
元丰曲里承平话，小杜诗中战伐情。
济上旧游成一梦，王孙端复可怜生。
游醉翁亭
赵秉文（金朝）

一径入幽谷，磴迂景更延。阳光时翳竹，石色写冷泉。

不见琅琊寺，心知白云边。残僧恋幽景，断臂初非禅。

岁暮少风雪，回禄稍擅权。海内有此亭，夺去宁非天。

中有不坏者，断碑犹宛然。逋民半吴越，过客多幽燕。

树根落断崖，聊挂从军鞭。鸟啼空落日，野色愁寒烟。

月上人归尽，山空水溅溅。
谢方倅惠炭
吕本中（宋代）

寒压新春雪不融，布衾如铁坐衰翁。烦君又送南山炭，更放残炉一夜红。
张氏别业八首 其七 浣花桥
徐渭（明代）

镜水及苧萝，相望不盈尺。郎家浣花桥，妾家浣纱石。
鸡冠花
刘敞（宋代）

秋至天地间，百芳变枯草。爱尔得雄名，宛然出陈宝。

未甘阶墀得，肯与时节老。赤玉刻缜栗，丹芝谢凋槁。

鲜鲜云叶卷，粲粲凫翁好。由来名实副，何必荣华早。

君看先春花，浮浪难自保。
梅雨
刘攽（宋代）

梅实初黄暮雨深，宝刀生锈镜昏沈。年年卑湿身无病，自觉能胜百鍊金。
问移竹
白居易（唐代）

问君移竹意如何，慎勿排行但间窠。

多种少栽皆有意，大都少校不如多。
反舌
释文珦（宋代）

毛羽诚无取，禽中号善鸣。
能将一片舌，巧作百般声。
元是因风气，曾非出性情。
君看五月后，瘖默愧流莺。
春尽舍舟，余杭雨後山行二首
杨万里（宋代）

树树低桑不要梯，溪溪新涨总平堤。
杜鹃知我归心急，林外飞来头上啼。
奉和常舍人晚秋集贤院即事寄徐薛二侍郎
司空曙（唐代）

蔼蔼凤凰宫，兰台玉署通。夜霜凝树羽，朝日照相风。

官附三台贵，儒开百氏宗。司言陈禹命，侍讲发尧聪。

香卷青编内，铅分绿字中。缀签从太史，锵珮揖群公。

池接天泉碧，林交御果红。寒龟登故叶，秋蝶恋疏丛。

颜谢征文并，钟裴直事同。离群惊海鹤，属思怨江枫。

地远姑苏外，山长越绝东。惭当哲匠后，下曲本难工。
奉和前司封苏郎中喜严常侍萧给事见访惊斑鬓之什
姚合（唐代）

绕鬓沧浪有几茎，珥貂相问夕郎惊。只应为酒微微变，

不是因年渐渐生。东观诗成号良史，中台官罢揖高名。

即提彩笔裁天诏，谁得吟诗自在行。
贺新郎
李曾伯（宋代）

梦觉闻鸡报。问岘边、晋家城郭，旧邦新造。谁遣平明旌旆入，人旧当年草草。犹幸把、腥埃俱扫。对越老苍方寸在，任酉渠、远度龙堆道。还又过，一春了。
少年意气轻三表。到如今、名惭小范，功卑前召。赖有把茅归去是，乘此抽身须早。何苦受、天来烦恼。报国丹忠虽未泯，奈长卿已病文渊老。聊把酒，仰天笑。
和袁同年接伴赓从客陆成文韵
许及之（宋代）

雁塔题名不记年，相从淮海喜跫然。了知鹏鴳悬微分，祇觉夔蚿有故怜。

共泛仙舟凌浩渺，赓吟醉墨堕芳鲜。少游陈迹无寻处，小五湖中水拍天。
北崦
陆游（宋代）

毒热惮轻出，新凉寻旧盟。
西郊犹近市，北崦渐谋耕。
松菊有佳色，山林无俗情。
行行望绩火，一点隔林明。
送张正臣赴泰州幕
梅尧臣（宋代）

敲冰冰未泮，塞河流玉段。
轻舸莫言迟，古城沧海畔。
春皋兰蕙茁，晚井鱼虾乱。
时平无羽书，此乐异王粲。
和张晴崖秋夜书怀
孙葆恬（清代）

西风摇落向江城，独卧空堂客易惊。一枕虫声邀月上，四山秋气逼镫生。

甘于苜蓿中难热，廉到莱芜梦亦清。想见孤吟清不寐，自携苦茗手亲烹。
书城南寺壁
百龄（清代）

溟濛花寺隔烟萝，铃语宵深唤客过。走壁龙蛇镫影动，傍檐鸟雀树阴多。

旧游人已随云散，壮岁心还与墨磨。浊酒半壶禅榻稳，打门无赖是风婆。
长沙
徐宝之（宋代）

冬迫水逾瘦，湘梅岸岸开。
云心岳麓树，雪意定王台。
江晚船争集，山寒使未来。
汉廷难用少，流落贾生材。
过卫秧村有感
李经钰（清代）

荒荒斜日下前村，此地重过欲断魂。陵谷变迁原不料，盛衰倚伏更难言。

春风自改新亭馆，明月曾陪旧酒尊。西望萧萧人去尽，空巢鸮鸟叫黄昏。
喷玉泉冥会诗八首 白衣叟途中吟二首 其二
李玖（唐代）

厌世逃名者，谁能荅姓名。曾闻王乐否，眷取路傍情。
地驱乐歌
佚名（隋代）

月明光光星欲堕。欲来不来早语我。
郑簿约饮不赴以诗谢之
陈藻（宋代）

浪游不到北，佳节日穹南。
多谢栖鸾意，相期汎蚁酣。
桃源迷去路，玉尘失清谈。
寄语郑庄驿，难逃负约惭。
双石岩
陈岩（宋代）

旧日禅扉松竹幽，寺移西去几经秋。
谁知一匝枯茅地，曾是谈经石点头。
春帖子词
苏轼（宋代）

翰林职在明光里，行乐诗成拜舞中。
不待惊开小桃杏，始知天子是天公。
展眺
李锴（清代）

临空展孤眺，山豁双眸开。秋色无边际，高云万里来。

可怜牧马处，霜落单于台。边吹切肌骨，至今生暮哀。
东坡居士赞
释德洪（宋代）

家孝友以为乡，塾道德以为基。横忠义之劲气，吐刚方之谈辞。

横阎浮其一沤，而寄梦境于儋耳。开胸次之八荒，而露幻影如蛾眉，此其大凡也。

属熙丰之勃兴，追舜禹之有为。常一出而事误，则袖手悠然而去之。

如凤如麟，而瑞冠一世。非雷非霆，而名震四夷。造禆贩之中伤，嗟妒忌之何知。

方其茹拳而微醉，以翰墨为娱嬉。则倒用祖师之印，檄万古而疾驰。

如河汉之流，无有穷极。如烟云之出，无有定姿。欲录之以藏，则惧六丁之窃取。

要当以日月为字，而天为碑。可乎。
初发长安遇雨
韩琦（宋代）

九龙朝发起程初，甘泽滂然洒路衢。敢倦征途泥没踝，且观嘉谷秀垂珠。

高原直泻波头恶，弊伞平穿阵势粗。绣岭任遥须趁宿，莲花汤下洗尘躯。
九月九 其五
徐积（宋代）

堂堂兵阵列如山，羽檄交飞势未閒。敌国正强无备处，我师潜遁若为颜。

已张火炬严刁斗，更使辕门置铁关。欲就将军送降款，金城万雉莫能攀。
独游塘头五首 其二
方回（元代）

诗必城之外，胡为不出城。渐逢人少处，初听水流声。

异卉栀香酽，纤梢笋粉明。是中亦堪隐，浪出误平生。
钓鱼咏
勒深之（清代）

钓鱼有大欲，所贵在钩曲。钓鱼不谋食，所患在钩直。

曲钩钓鱼鱼满筐，直钩钓鱼鱼远扬。人钩如彼我如此，宁怪得失不相似，何如去作沧海游，世间应有任公子。
谢潘端叔惠红梅
楼钥（宋代）

只说梅花似雪飞，朱颜谁信暗香随。
不须添上徐熙画，付与西湖别赋诗。
帝子歌
李贺（唐代）

洞庭明月一千里，凉风雁啼天在水。
九节菖蒲石上死，湘神弹琴迎帝子。
山头老桂吹古香，雌龙怨吟寒水光。
沙浦走鱼白石郎，闲取真珠掷龙堂。
极相思·江头疏雨轻烟
陆游（宋代）

江头疏雨轻烟。寒食落花天。翻红坠素，残霞暗锦，一段凄然。惆红东君堪恨处，也不念、冷落尊前。那堪更看，漫空相趁，柳絮榆钱。
卖花声·相见罢凭阑
朱彝尊（清代）

相见罢凭阑，并坐重关。
熏炉初徙镜台宽。
子石琢成莲叶小，教试麋丸。
画扇翠峰攒，一面霜纨。
别来诗句几曾闲。
杂体江淹三十关首，都写伊看。
钓台
胡宿（宋代）

遗魄知何许，孤风不可攀。星辰归碧落，道德寄青山。

尧舜锱铢内，巢由尔汝间。草莱升御榻，韦布揖龙颜。

圭组无由屈，烟萝却自还。几峰云冉冉，数里水潺潺。

孤竹清何隘，磻溪老未閒。独留冰雪操，千古凛人寰。
赠龄首座主庵 其二
释慧空（宋代）

旴水尽头居士宅，白云深处法王家。谁知长就无根树，便有人寻腊月花。
县尉任子严出示从军陪大将吴侯游石峒五绝句奉次元韵颂日颂平贼之功喜而有作云 其四
王庭圭（宋代）

不待皇恩下九天，将军兵已入卢川。奸人妄献招安策，留客丹崖万古传。
甘州·甲寅元日赵敬甫见过
蒋春霖（清代）

又东风唤醒一分春，吹愁上眉山。趁晴梢剩雪，斜阳小立，人影珊珊。避地依然沧海，险梦逐潮还。一样貂裘冷，不似长安。
多少悲笳声里，认匆匆过客，草草辛盘。引吴钩不语，酒罢玉犀寒。总休问、杜鹃桥上，有梅花、且向醉中看。南云暗，任征鸿去，莫倚阑干。
梦中作
王山（宋代）

绛阙琳宫锁乱霞，长生未晓弃繁华。
断无方朔人间信，远阻麻姑洞里家。
历劫易翻沧海水，浓春难谢碧桃花。
紫台树稳瑶池阔，凤懒龙娇日又斜。
好事近
曹勋（宋代）

花动两山春，绿绕翠围时节。雨涨晓来湖面，际天光清彻。

移尊兰棹压深波，歌吹与尘绝。应向断云浓淡，见湖山真色。
句
王扬英（宋代）

礨胸浇酒遣，洞腹晒书眠。
枫亭驿荔枝数株甚古云数百年物
凌义渠（明代）

经谁手植古亭边，宅近端明世所传。不染烟霜肤更泽，独超尘劫气恒坚。

根蟠苍兕疑掀地，㷔发红云直透天。多少澜翻人事内，秋风筐实自年年。
读文文山先生集不觉饮泣集先生句成六绝 其二
张家玉（明代）

风打船头系夕阳，孤臣性命寄何乡。江山有恨销人骨，南北今年几战场。
张有年提举挽诗 其二
蔡戡（宋代）

挺出英雄后，居多长者称。祖风知未泯，世德自相承。

口不谈臧否，人应寡怨憎。善人宜有后，衮衮看鶱腾。
倒咯啯夜雨
宋永清（清代）

寂寂荒村薄海滨，孤灯独影一征人。风飘番社三更雨，梦断京华十丈尘。

半岭雾笼星月暗，一痕烟锁画图新。秋来每忆家园里，小艇渔蓑自采莼。
古风 其四十五
李白（唐代）

八荒驰惊飙，万物尽凋落。浮云蔽颓阳，洪波振大壑。

龙凤脱罔罟，飘飖将安托。去去乘白驹，空山咏场藿。
过邺中
刘子翚（宋代）

逐鹿营营一梦惊，事随流水去无声。
黄沙日傍荒台落，绿树入穿废苑行。
遗恨分香怜晚节，胜游飞盖想高情。
我来不暇论兴废，一点西山入眼明。
南歌子·献鲤荣今日
陈克（宋代）

献鲤荣今日，凭熊瑞此邦。年年寿酒乐城隍。共道使君椿树、似甘棠。歌舞重城晓，从容燕席凉。不须苏合与都梁。风外荷花无数、是炉香。
吴越王庙
喻良能（宋代）

五季流民去不还，赖君抚有此江山。
嫌名举世犹知避，何况来瞻庙貌间。
郊外即事七首
袁燮（宋代）

雨声初断暮云横，天意欲晴犹未晴。
好向长空施巨手，扫除氛翳见清明。
自误
林希逸（宋代）

老守平生自误书，人间事事付痴愚。万缘已息心如石，一点能明腹有珠。

门外设罗祇见雀，溪边买钓学为渔。生来虽欠封侯骨，未羡凌烟阁上图。
寓言二首
王维（唐代）

〔次首律髓入侠少类。题曰杂诗。作卢象诗。〕
朱绂谁家子。
无诗金张孙。
骊驹从白马。
出入铜龙门。
问尔何功德。
多承明主恩。
斗鸡平乐馆。
射雉上林园。
曲陌车骑盛。
高堂珠翠繁。
奈何轩冕贵。
不与布衣言。
君家御沟上。
垂柳夹朱门。
列鼎会中贵。
鸣珂朝至尊。
生死在八议。
穷达由一言。
须识苦寒士。
莫矜狐白温。
青城洞阳大人
张继先（宋代）

青城老洞翁，名籍丹台上。
日日诵黄庭，感得祥云降。
句
关注（宋代）

钟声互起东西寺，火遥分远近村。
潮阳庵赠空上人
释今邡（明代）

草阁俯前川，凭崖只数椽。路连峰顶寺，厨引涧中泉。

白日龛灯彻，清宵梵响圆。闻师耽寂寞，住此已多年。
马上口占感梅感事二首 其二
包恢（宋代）

巡历郡邑间，人若未厌弃。夹道争向观，疑我形孰似。

得之道听馀，咸谓物吐气。老奸与宿赃，神夺而心悸。

预知犯难逃，已多速奔避。先尝受其赇，今皆偿之既。

非慑使者来，安得自知畏。予默揆诸心，斯言未深契。

一切气不美，先儒说有味。彝伦若尽去，太半为鬼魅。

禽兽争食人，殆盈野盈市。迹其所作为，殆恶过异类。

不洁食不饱，甚焉官与吏。惨酷以济之，甚若豺虎噬。

岂直如得情，哀矜至流涕。刑法用当穷，根本惕若厉。

岂谓犹有民，能喜使者至。或鞠躬焚香，或远送旗帜。

望来漳民情，愿留泉民意。此犹硕果然，不食生可觊。

惟知有罪者，患不速去离。何啻千百辈，施行才一二。

自叹水一杯，孰救炎火炽。伤心复伤心，竟夕不能寐。
四贤堂
张商英（宋代）

文昭文定与文忠，内翰元之共四公。政事风流俱第一，典刑人物更谁同。

能诗只有东坡老，到处唯寻六一翁。欲遣滁阳招作客，五星同聚此堂中。
浣溪沙·贴体宫罗试夹衣
刘仲尹（金朝）

贴体宫罗试夹衣。冰蓝娇浅染东池。春风一把瘦腰支。戏镂宝东呈翡翠，笑拈金翦下酴?。最宜京兆画新眉。
赠汪苕文民部
梁佩兰（清代）

垂杨叶老莺乱飞，牡丹花尽黄蜂稀。桑乾河水长三尺，渡头舟子催人归。

我独临时归不得，搔首看天判南北。长安当面背面尘，孤客缁衣素衣色。

结交有何意，要识公与卿。蹩躠骑短驴，翻来马狰狞。

马长驴短坠沟下，睨人玉鞭鞭玉马。投刺多逢谒者嗤，入门反被官奴骂。

斸桐为琴琴有心，缲丝作弦弦有音。提琴拊弦按宫徵，不向大雅当谁寻。

羡君文章飞健笔，爱君诗句无人匹。若复相寻不相见，男儿何处投胶漆。

上天一明月，照尽万古人。人人就月照，安问故与新。

我有一颗珠，得自龙王宫。十年系衣带，光彩与月同。

试持比月恐不及，海中长有鲛人泣。
重送处州斯远三首
赵蕃（宋代）

万木苍苍古钓台，白云楼观隔溪开。
赋成赤壁后无对，好与驱从笔下来。
雪航题号
孙伟（明代）

长江泻水下建业，海门潮色动眉睫。北风连山卷雪飞，波底客舟冻一叶。

尔时木落江亦空，舵牙撞水江之东。万鸦僵立磡石暗，遥见缕缕茶烟红。

城头老树低几尺，云里看山千仞壁。断蒲折苇僻沙港，冷光直射蛟龙室。

青山渡口月出皓，鹫岭夜半钟声到。当垆一笑任吴姬，醉著蓑衣脱貂帽。
题画二首
刘克庄（宋代）

绝顶风吹酒，中流浪骇舟。
参军颠落帽，处士悔科头。
暮春感怀呈勿斋提举
释斯植（宋代）

浮世事非真，吟多白发新。
身居京寺久，梦到石桥频。
日落烟生树，花残草自春。
坐看今夜月，应与旧房邻。
和赵景贤使君入昌溪即事
阳枋（宋代）

东出峡如筒，北行溪似线。
晨发怯春寒，午炊喜破晛。
滩高石嵌崎，浪急珠玑溅。
平生忧患心，对此倍克战。
棹夫捷如风，舞稿接飞牵。
昔观武陵图，今见武陵面。
岩丛放斧斤，挂壁发葱蒨。
半一矗乱峰，横烟锁寒练。
猿鸟生意深，诗笔写豪健。
先生岩壑姿，对此聊自厌。
险极复推奇，一鉴嗟未遍。
老眠仰贪看，花生浑欲焰。
人唤不回头，决眥强自勉。
造化藏秘奇，人生能几见。
现昔困尘埃，比来得清玩。
异境延高吟，胜览惬幽念。
直疑紫雾深，秘隐丰城剑。
便欲於此中，遯世零点无闷。
朝餐色{上髟下监}鬖，暮游光潋滟。
还恐利名牵，回首成健羡。
南行
罗邺（唐代）

腊晴江煖鸊鹈飞，梅雪香黏越女衣。鱼市酒村相识遍，短船歌月醉方归。
和赵铁筠太守差次即目之作 其一
沈丙莹（清代）

出郭无多路，惊看战垒高。秋原断烟火，破屋长蓬蒿。

党恶曾鸣镝，同仇更带刀。负嵎氛尚炽，扫荡仗戎韬。
秋
韩驹（宋代）

秋风淅淅摇密竹，乍觉凉生洗炎溽。豆田雨过麦毛肥，蘋渚风炎浪痕蹙。

田家社日试新篘，相过一饭百在忧。却笑儒生真自苦，发如衰草不胜秋。
宫词 其七十三
张公庠（宋代）

自昔丰穰为上瑞，万箱腾颂奏君前。史臣螭陛闻宣付，日历先书大有年。
山居杂颂七首 其七
饶节（宋代）

数日春晴退水痕，落花如抱拥藤根。过尽游人浑不见，又随波浪下前村。
鸡冠花
钱熙（宋代）

亭亭高出竹篱间，露滴风吹血染乾。
学得京城梳洗样，旧罗包却绿云鬟。
肃州八景
戴弁（明代）

酒泉城外碧云端，万叠芙蓉雪未干。素影欲迷银汉迥，晴光不未暖风残。

气吞沙漠千山远，势压番戎六月寒。公馆日长清似水，几回吟望倚栏杆。
赠东坡
释可遵（宋代）

君能识我汤泉句，我却爱君三峡诗。
道得可晏不可漱，几多诗将竖降旗。
挽赵仲白二首
刘克庄（宋代）

生被才名谴，摧残到死休。
家留遗藁在，棺问故人求。
对月悲孤咏，逢山忆共游。
昔年携手地，今送入松楸。
世途
胡仲弓（宋代）

世途犹炙热，一雨便成秋。
长啸风生腋，孤吟人倚楼。
生涯付杯酒，清梦绕鱼舟。
壮士悲何事，湖山忆旧游。
分韵赋檐蔔得松字
张镃（宋代）

呼酒快台客，教取白玉钟。
趁此清净枝，向我几案供。
叶丰发油清，香心刻黄琮。
向来红紫阵，喧喧引雄蜂。
露斑衣上痕，枉负七尺筇。
日暮诗兴薄，幽禅苦魔攻。
犹胜坐肩舆，排门抗尘容。
我祖已封侯，便当随赤松。
题湖口驿
王十朋（宋代）

芦花洲渚江人邦，我来把酒临西窗。五祖六祖山照眼，清流浊流水同江。

孤山大小各崭绝，钟石上下相舂撞。千帆出没烟雨里，何如鸥鹭飞双双。
陷虏歌
郑思肖（宋代）

德祐初年腊月二，逆臣叛我苏城地。城外荡荡为丘墟，积骸飘血弥田里。

城中生灵气如蛰，与贼为徒廿六日。蚩蚩横目无所知，低面卖笑如相识。

彼儒衣冠谁家子，靡然相从亦如此。不知平日读何书，失节抱虎反矜喜。

有粟可食不下咽，有头可断容我言。不忍我家与国同休三百十六年，阅历凡几世，忠孝已相传。

足大宋地，首大宋天。身大宋衣，口大宋田。今弃我三十五岁父母玉成之身，一旦为氓受虏廛。

我忆我父教我者，日夜滴血哭成颠。我有老母病老病，相依为命生馀生。

欲死不得为孝子，欲生不得为忠臣。痛哉擗胸叫大宋，青青在上宁无闻。

自古帝王行仁政，唯有我朝天子圣。老天高眼不昏花，盍拯下土苍生命。

忍令此贼恣杀气，颠倒上下乱纲纪。厥今帝怒行天刑，一怒天下净如洗。

要荒仍归禹疆土，四海草木沾新雨。应容隐者入深密，岁收芋栗供母食。

对人有口不肯开，面仰虚空双眼白。
吴子薪重庆堂
释德洪（宋代）

吴氏季子世不乏，子孙魁垒特秀发。人言才业任世重，更觉文章有家法。

奉亲作意构华堂，想见青红湿窗闼。堂中二老斗康强，夫妇承颜荐寿觞。

朅来儿侄俱登第，举族请名重庆堂。富贵鼎来推不去，道德照人闾里光。

富公玉食由及养，范公诸郎尽卿相。亲养子荣兼有德，家声置公范富上。

虚檐风月夜未央，靘庄成轮发清唱。金鸭香清碧缕飘，灯前玉颊醉红潮。

一尊满劝何所祝，盛事要看追八萧。
岁寒谷 其二
刘攽（宋代）

长松过千尺，好馀万丈材。上有积雪翻，下有清风来。

四时景常好，六月冻不开。何事吹燕律，独令阳气回。
寄程说傅逸人
张咏（宋代）

绿杨阴映长楸道，桃杏初花红影小。
手扶大白口谈天，得意相欢不知老。
一从召入金马门，三载长缨事边徼。
几欲含毫寄别离，悠悠乱思如芳草。
宫词 其五
赵佶（宋代）

修竹成林碧玉攒，几枝荣茂可栖鸾。瑶宫月白风清夜，谁共庭除一凭栏。
砺庵少保初度日酒阑石斋少保咏水晶葡萄为寿湖东少保有诗次韵冕亦继作
蒋冕（明代）

水晶珠在玉盘堆，还忆春风手自栽。味比蓬山仙醴胜，根随汉使节旄回。

延年何必求灵药，酿酒偏宜注寿杯。岁岁华筵酣醉后，蔗浆茶饮可能陪。
送戴知仲先生还休宁
季步騧（清代）

一种铸人心，殷勤忘耄耋。微言证未莹，乃作两乡别。

秋花伴还辕，红叶缀山嵲。去来无心云，即境亦可悦。

小子澹尘缘，游怀半生结。力耕待儿长，访道识英杰。

追随白岳巅，茹芝玩松雪。
又和次中答莘老见招
苏颂（宋代）

近甸无辞暂驻车，吴门虽好隔重湖。
且尝竹苑迎霜兔，休忆松江上钓鲈。
老见交朋尤眷恋，醉吟风月好踌躇。
广陵喜得贤宾客，簪履光华胜瑇珠。
木兰花慢（八月初四）
程节齐（宋代）

西风吹昨梦，直飞上、广寒宫。见绛节霓旌。常娥延伫，玉立双童。殷勤桂枝分付，却为言、当日有仙翁。谪堕人间几载，只今恰挂桑蓬。

佳音未返碧楼空。青鸟耗难参通。闻洞府已成，南州占断，皓月光风。前期十日佳席，倩一言、为写此清衷。三岛十洲佳致，奈何携近尘笼。
谢吴司户寄舂陵四石 其三
周紫芝（宋代）

吴山非不佳，故山终眼明。南来一拳石，似我小峥嵘。
朱炼师洪崖丹井歌
范梈（元代）

城西山，相钩连，隔水照见蔚蓝天，中有芙蓉碧崭然。

真人手持绿玉杖，瀛洲一去茫无边。谷岩历落挂飞斗，楼阁崔巍凌紫烟。

古松当道石作根，松下寒濑萦潺湲。百花尽绕诸峰前，前有神龙藏九渊。

赤鳞蜿蜒过千尺，四海丰登长晏眠。尧舜在上位，佐命皆惠宣。

岂如秦汉主，烧丹学飞仙。白玉之牒黄金编，楼船美人去不旋。

穷极耳目欲，思比赤松肩。焉知清静化，乃可与长年。
金井怨
曹邺（唐代）

西风吹急景，美人照金井。不见面上花，却恨井中影。
雉朝飞
梦麟（清代）

雉朝飞，其羽灼灼。雌前跳，子后跃。于田于薄，是饮是啄，我弗如跃行乐。

跃乐我哀，朝行出游，日暮独归。独归兮心悲，群嗷嗷兮夜饥。

我无术兮哺儿，先我死者知之。
同王阮亭宫詹黄忍庵太史高谡苑廷评张超然屈翁山两处士五羊访古作三首 其一 菩提树
陈恭尹（清代）

访古肃宾朋，淩晨命车驾。嘉树有清阴，风幡古兰若。

擢干耸苍有，垂枝笼碧瓦。坛壝石已朽，盘根自相把。

外质何连卷，中空若刳剐。一体含菀枯，四气无冬夏。

落叶为轻纱，虚明复堪写。宗风未西来，神物乃跃冶。

托身炎海南，所贵在知寡。谁为满百人，羡尔千年者。
续兰亭会补府主簿后绵诗
徐昭文（元代）

兹辰天气佳，驾言写我忧。衣冠盛良会，祓禊俯长流。

川容澹疏雨，树色翳崇丘。清风接千载，复此逍遥游。
答江安尉鲜于顷野翁
冯山（宋代）

宝峰首相聚，锦屏袂一判。音容阻良觌，岁月嗟易换。

我观潼江曲，君尉泸水岸。到处逢酒徒，无人作诗伴。

南风洒襟袖，佳句适我愿。汶蜀几万里，信息偶中断。

三轩风雅会，萧条各分散。孤吟少俦侣，众喙易嘲囋。

念君同所嗜，路近声可唤。唱酬实相眷，牵率岂辞惮。

亹亹郊籍心，无为簿书乱。
野狐话颂
释空（宋代）

含血噀人，先污其口。百丈野狐，失头狂走。蓦地唤回，打个筋斗。
沁园春 送蓝公漪还闽
曹贞吉（清代）

闽海畸人，凌轹词坛，飞扬若斯。况烟云落纸，南宫北苑，锟铻切玉，周鼎商彝。

大翮山头，鸿都门下，一艺分来自可师。延秋路、对西风黄叶，欹帽吟诗。

沧浪遗派攸归。除高柄、林鸿更有谁。喜霜浓月白，共君一醉，短衣孤剑，此去安之。

三尺残阳，两行枯柳，衰草平芜有所思。今行矣，想旧庐无恙，松菊依稀。
王豸使至
曹嘉（魏晋）

雨后青骢马，风前绿绮琴。槛纷兰菊色，林响鹿麋音。

野鸟随人性，秋虫助客吟。烦襟应尽解，接屣坐松阴。
寿吴东溟先生七十
高攀龙（明代）

去日每苦多，来日每苦少。栖栖世中事，鼎鼎谁能了。

所以达人心，摆落出物表。吾慕东溟翁，摄生得其道。

投志西来宗，无念以为宝。观空觉诸妄，薶照澹自保。

平生经苦辛，未尝入怀袌。理得身世宽，战胜颜色好。

持此入无穷，长随天地老。
裴侍郎大尹雪中遗酒一壶兼示喜眼疾平…斐然仰酬
刘禹锡（唐代）

卷尽轻云月更明，金篦不用且闲行。

若倾家酿招来客，何必池塘春草生。
八声甘州
陆叡（宋代）

满清平世界庆秋成，看看斗三钱。论从来活国，论功第一，无过丰年。办得闲民一饱，馀事笑谈间。若问平戎策，微妙难传。
玉帝要留公住，把西湖一曲，分入林园。有茶炉丹灶，更有钓鱼船。觉秋风、未曾吹著，但砌兰、长倚北堂萱。千千岁，上天将相，平地神仙。
渊明画像
释居简（宋代）

司马家儿历数穷，可能特地振孤踪。永怀东土清风远，不把元嘉纪岁终。
赠酒店胡姬
贺朝（唐代）

胡姬春酒店，弦管夜锵锵。红l1铺新月，貂裘坐薄霜。

玉盘初鲙鲤，金鼎正烹羊。上客无劳散，听歌乐世娘。
法华寺
傅于天（清代）

吊古情深最可怜，重游胜地集群贤。现身莫问庄生事，蝴蝶依依似昔年。
效宫词体上文太师十绝 其三
范纯仁（宋代）

吾皇重喜见仪形，对御排场结綵棚。才见罢时先赐宴，御前亲劝一金觥。
雪晴
赵蕃（宋代）

启户犹飞雪，披衣忽报晴。
慵为踞炉坐，喜作出门行。
草冻袍争色，梅残玉堕英。
未能忧旱苦，聊复快诗情。
失调名
佚名（宋代）

费尽骚人词与诗。
戈
李峤（唐代）

富父舂喉日，殷辛漂杵年。晓霜含白刃，落影驻雕鋋.

夕摈金门侧，朝提玉塞前。愿随龙影度，横□阵云边。
和黄揔太博上知郡杜少卿
范仲淹（宋代）

万石君贤再出麾，犹龙川上五歌时。
九重执宪清规在，十镇分忧白发知。
环禁申威星拱极，铃斋舒啸月侵帷。
金台下客思何报，愿上中和乐职诗。
病酒独坐
陈烓（明代）

晓风吹雨下西楼，一缕新霜忽上头。老去固知名是累，春来偏与酒为雠。

莫多歧路亡羊叹，且作山窗梦蝶游。回首桐阳寻旧隐，方知人世有丹邱。
偶然作
刘长卿（唐代）

野寺长依止，田家或往还。老农开古地，夕鸟入寒山。

书剑身同废，烟霞吏共闲。岂能将白发，扶杖出人间。
方韵别元可
方岳（宋代）

帆带春风梦，鸥知远客心。
暮愁随雨做，逸兴与江深。
书不厌频读，诗须放淡吟。
绝怜寒食烟，与子不同斟。
句 其十七
曾肇（宋代）

婆娑两佳木，生长在岩石。移植君子堂，初因醉翁识。
荅王无功入长安咏秋蓬见示
辛学士（唐代）

托根虽异所，飘叶早相依。因风若有便，更共入云飞。
送郑舒轩先生下第
于慎行（明代）

宫草萋萋满禁城，乘春又向日边行。一帆风雨还家梦，十里莺花去国情。

彩笔久传鹦鹉赋，青山频听鹧鸪声。石渠倘许推师授，经术应齐汉五更。
九日同来峰慕杜登黑窑厂
蒋超伯（清代）

一上荒坛思渺然，苇丛云落菊丛鲜。蓬莱宫阙秋如画，杜曲桑麻碧似烟。

斜日收回骑月雨，方塘勒住出山泉。嗟予梦绕花村路，叶墓登高溯往年。
七言醉语联句
颜真卿（唐代）

逢糟遇曲便酩酊， ——刘全白
覆车坠马皆不醒。 ——颜真卿
倒著接㒿发垂领， ——皎然
狂心乱语无人并。 ——陆羽
水调歌头 上韵州方检详，时有节制之命
严仁（宋代）

惨淡望京阙，慷慨梦天山。引杯中夜看剑，壮气刷幽燕。

鼍鼓满天催曙，画角连云啸月，吹断戍瓶烟。犀角赤兔马，虎帐绿熊毡。

仗汉节，伸大义，伐可汗。青冥更下斧钺，赤子要君安。

铁骑千群观猎，宫样十眉环座，礕礰听鸣弦。莫厌兜鍪冷，归去又貂蝉。
松月为瑞昌府镇国将军题
苏葵（明代）

秋夜沈沈玉宇空，苍髯疏拂桂花风。千年琥珀氤氲里，七宝楼台缥缈中。

栖日枝头擎顾兔，影娥池面漾虬龙。分明一段诗家景，并入王孙院落东。
题李昌符丰乐幽居
许棠（唐代）

诗家依阙下，野景似山中。兰菊俱含露，杉梧为奏风。

破门韦曲对，浅岸御沟通。莫叹连年屈，君须遇至公。
后滦水秋风词三首 其二
柳贯（元代）

旋卷木皮斟醴酪，半笼羔帽敌风砂。丈夫射猎妇当御，水旱肥甘行处家。
次仁季咏梅韵
曹彦约（宋代）

误分符竹建星台，官事萦心不到梅。
粉面莫惊公主艳，铁心曾对广平开。
吒身冰雪刚而栗，取友松筠晚不回。
已向个中怀鼎味，直须魁占百花来。
送陈养晦赴松阳校官
戴表元（宋代）

书生不用世，什九隐儒官。
抱璞岂不佳，居贫良独难。
陈子剡中岂，盛年早弹冠。
尝搴丹丘云，亦窥沧海澜。
仙真愿喜笑，鱼龙从盘桓。
天风一吹激，却步赤松关。
谅子太宇定，悠然置悲欢。
但令怀居辈，极目劳追扳。
偈颂二百零五首 其一二九
释正觉（宋代）

功勋消，阶级尽。尊贵不知名，威严莫得近。子退步而就父，臣转身以合君。

机转玉轮侧，妙叶正当风。
又次韵谢子立之惠红丝花
晃冲之（宋代）

老来嗜酒无宾主，我醉应眠不遣卿。
如许此花同九日，为君采掇笑渊明。
题稀龄得雄卷贺车宜仲内兄七十举子
张萱（明代）

羊鹤山人年七十，步履如飞尤健食。两肩覆雪自丝丝，满颊渥丹何熠熠。

人言君是地行仙，泉石优游不记年。曾从芝隐朝黄阙，曾向桃康弄紫烟。

晚岁移居珠海曲，拾得蚌胎千万斛。一珠在掌百不忧，照乘一珠仍出腹。

蚌老珠呈莫道迟，双珠照耀老传时。携来姹女两三辈，应有金童四五儿。

人世生儿何用蚤，我有七儿殊潦倒。两儿已得两明珠，老年便可开怀抱。

七十生儿世所稀，儿较徐卿更绝奇。何日挂帆会汤饼，为君再赋少陵诗。
予自存博解印归乡心日夜相趣古人有名山川处
仇远（元代）

业风宦海足波澜，常忆西湖南北山。
熟处肯忘生处乐，别时虽北见时难。
奉亲还舍君先得，投檄归田我未閒。
漫说桃源人迹绝，故园松菊半荒残。
拟游长沙至零陵忽动归兴
乐雷发（宋代）

拟寻禹柏过长沙，且泊愚溪问酒家。
岁旱可能飞石燕，秋高还看落天虾。
乾坤纳纳催霜鬓，歧路悠悠又菊花。
惆怅草黄骐骥病，归心依旧绕烟霞。